করতোয়া নদী
করতোয়া নদী বর্তমানে ভারতের পশ্চিমবঙ্গের জলপাইগুড়ি জেলায় উৎপত্তি লাভ করেছে। অতঃপর এই নদীর জলধারা বাংলাদেশের পঞ্চগড় জেলার তেতুলিয়া উপজেলার ভোজনপুর ইউনিয়ন দিয়ে বাংলাদেশে প্রবেশ করেছে এবং দিনাজপুর সদর উপজেলার সরকারপুর ইউনিয়ন পর্যন্ত প্রবাহিত হয়ে আত্রাই নদীতে পতিত হয়েছে।
হরিহর নদী
হরিহর নদীটি যশোর জেলার মনিরামপুর উপজেলার রুহিতা ইউনিয়ন এলাকায় প্রবহমান কপোতাক্ষ নদ হতে উৎপত্তি লাভ করেছে। কিন্তু বর্তমানে এর উৎসমুখ বন্ধ হয়ে যাওয়ায় নদীটি কাশিমনগর ইউনিয়নের একটি নিম্নভূমি থেকে উৎপত্তি লাভ করেছে বলে মনে হয়। এই নদীর জলধারা একই জেলার মনিরামপুর ও কেশবপুর উপজেলার মধ্য দিয়ে প্রবাহিত হয়ে হাপরখালী নদীতে নিপতিত হয়েছে। নদীটির বেশ কিছু অংশে এখন তেমন পানি থাকে না। কোথাও নদীটি ক্ষীণ প্রবাহপথে পরিণত হয়েছে। নদীটি জোয়ার ভাটার প্রভাবে প্রভাবিত।